এবিএম ফজলুর রহমান, চলনবিল থেকে ফিরে  পাবনার চাটমোহর উপজেলার নিমাইচড়া-তাড়াশ সদর পর্যন্ত ১৬ কিলোমিটার বন্যা নিয়ন্ত্রণ বাঁধ ও পানি উন্নয়ন বোর্ডের তাড়াশ শাখা অফিসসহ প্রায় শত কোটি টাকা মূল্যের সম্পত্তি দখল করে নিয়েছে প্রভাবশালীরা। পাউবোর তাড়াশ অফিস দখলকারী ২৬ জনের একটি তালিকা করে চূড়ান্ত পত্রাদেশ জারি করা  হলেও উচ্ছেদ করা যায়নি।  জানা গেছে, ১৯৮৬ সালে সিরাজগঞ্জের তাড়াশ উপজেলা থেকে পাবনার চাটমোহর উপজেলার নিমাইচড়া পর্যন্ত বন্যা নিয়ন্ত্রণ বাঁধ নির্মাণকালে কয়েক হাজার একর জমি অধিগ্রহণ করা হয়। এ সময় তাড়াশে একটি শাখা অফিসও স্থাপন করা হয়। বন্যা নিয়ন্ত্রণ বাঁধের তাড়াশ সদরের পশ্চিম অংশের বাঁধ বাজারে পানি উন্নয়ন বোর্ডের অধিগ্রহণকৃত প্রায় ১০ বিঘা জমি আনোয়ার হোসেন অবৈধভাবে দখল করে নেয়। পরে ১৫টি দোকান বানিয়ে বিস্কুট ফ্যাক্টরি, ধানের আড়তসহ বিভিন্ন ব্যবসার জন্য ভাড়া দেয়। আর তা থেকে লাখ লাখ টাকা আদায় এবং দখলকৃত জায়গার  উত্তরাংশে সীমানা প্রাচীর ও পাকাদালানের ভিত্তি নির্মাণ করেছেন তিনি। অবৈধ দখলকারী আনোয়ার অভিযোগ অস্বীকার করে বলেন, তার জমির সামনে কিছু জায়গা ওয়াপদা বাঁধের হতে পারে।  বন্যা নিয়ন্ত্রণ বাঁধের তাড়াশ সদরের উত্তর অংশের পানি উন্নয়ন বোর্ডের অধিগ্রহণকৃত জায়গায় এনজিও সিডিএমএসের পরিচালক ও প্রভাবশালী আবদুল মালেক মাটি ভরাট করে বেসরকারি সংস্থার জন্য পাকা স্থাপনা করে দখল করেছে। তাড়াশ শাখা অফিসটি পল্লী মানবাধিকার সংস্থার (টিএমএস) অফিস স্থাপন করে দীর্ঘ ২০ বছর ধরে দখল করে আছেন সৈয়দ সাইদুর রহমান। তাড়াশ ওয়াপদা বাঁধের পাকা ভবন  নির্মাণ করে এনজিও অফিস স্থাপনকারী দখলদার আবদুল মালেক জানান, তিনি একা দখল করেননি। তার মতো অনেকেই দখল করে আছে।  এ ছাড়া চাটমোহর উপজেলার নিমাইচড়া হতে তাড়াশ সদরের ওয়াপদা বাঁধ পর্যন্ত ঘরগ্রাম বাজার, দোবিলা বাজার, মান্নাননগর বাজার, হামকুড়িয়া বাজার, বহিরগাতী বাজার, হাণ্ডিয়াল বাজার, অষ্টমনিষা বাজার ও নিমাইচড়া বাঁধ বাজারের বিভিন্ন অংশে ভরাট করে এক শ্রেণীর অবৈধ দখলদার স মিল, পাকা বিল্ডিং, মার্কেট ও বাড়িঘর নির্মাণ করেছে। তাড়াশ নিমাইচড়া পর্যন্ত ১৬ কিলোমিটার বাঁধের অধিগ্রহণকৃত জায়গায় কয়েক হাজার অবৈধ দখলকারীর  সম্পত্তির মূল্যে প্রায় শত কোটির টাকা। এসব অবৈধ দখলকৃত জায়গা, ঘর ভাড়া ও পজিশন বিক্রি করে লাখ লাখ টাকা হাতিয়ে নিচ্ছে এ চক্র। পাউবো সিরাজগঞ্জ অফিস ২৬ জনের বিরুদ্ধে অবৈধ দখলদার হিসেবে তালিকা তৈরি করে এবং কয়েক দফা উচ্ছেদের পত্রাদেশ জারি করেও উচ্ছেদ অভিযান চালায়নি।  এসব দখলদারের কাছ থেকে পাউবোর অফিসের এক শ্রেণীর অসাধু কর্মকর্তা-কর্মচারীরা মোটা অঙ্কের উৎকোচ নেয় বলে এলাকাবাসী জানালেও পাউবো অফিসের কর্মকর্তারা তা অস্বীকার করেছেন। এ ব্যাপারে পাবনা পাউবোর নির্বাহী প্রকৌশলী কবিবুর রহমান বলেন, বিষয়টি নিয়ে পাউবো সিরাজগঞ্জ  অফিসের নির্বাহী প্রকৌশলীর সঙ্গে কয়েক দফা যোগাযোগ করা হয়েছে। এ বিষয়ে আইনি পদক্ষেপ নেওয়ার প্রস্তুতি চলছে।